ส่วนที่ 1

ข้อมูลสรุป (Executive Summary)

บริษัท ดราก้อน วัน จำกัด (มหาชน) (“บริษัท”) เริ่มดำเนินธุรกิจหลักตามเป้าหมายที่กำหนดไว้
คือ การลงทุนโดยการถือหุ้นในบริษัทอื่น (Holding Company) ตั้งแต่เดือนกันยายน 2549
เป็นต้นมา อันเป็นผลมาจากการปรับเปลี่ยนโครงสร้างผู้ถือหุ้นรายใหญ่ของบริษัท
รวมถึงเปลี่ยนชื่อบริษัทจาก บริษัท ไดอาน่าดีพาร์ทเมนท์สโตร์ จำกัด (มหาชน) เป็นบริษัท ดราก้อน
วัน จำกัด (มหาชน) เมื่อเดือนมิถุนายน 2549
พร้อมทั้งเปลี่ยนลักษณะการประกอบธุรกิจหลักจากธุรกิจค้าปลีกประเภทห้างสรรพสินค้า
อันมีรายได้หลักจากการจำหน่ายผลิตภัณฑ์สินค้าอุปโภคและบริโภคให้แก่ลูกค้าทั่วไป
และรายได้จากการให้บริการพื้นที่ส่วนกลางแก่ลูกค้าผู้เช่าพื้นที่

การเปลี่ยนแปลงโครงสร้างบริษัท

การเปลี่ยนโครงสร้างการดำเนินธุรกิจใหม่ของบริษัทเป็นการลงทุนถือหุ้นในบริษัทอื่นนั้น
บริษัทได้จำหน่ายหรือโอนซึ่งสินทรัพย์ หนี้สิน ตลอดจนกิจการทั้งหมดของบริษัท
อันครอบคลุมถึงการโอนใบอนุญาตทั้งหมดที่บริษัทมีไว้เพื่อใช้ในการประกอบกิจการไปให้แก่ บริษัท
ไดอาน่าคอนวีเนี่ยนสโตร์ จำกัด หรือ ดีซีเอส ซึ่งเป็นบริษัทย่อยของบริษัทในขณะนั้น
แล้วจึงโอนและขายหุ้นของ ดีซีเอส ให้แก่ผู้ถือหุ้นเดิม
เพื่อปรับสถานะของบริษัทเป็นบริษัทที่มีสินทรัพย์ทั้งหมดหรือเกือบทั้งหมดในรูปของเงินสด (Cash
Company) แล้วเสร็จในเดือนสิงหาคม 2549

นับแต่เดือนกันยายน 2549 เป็นต้นมา บริษัทดำเนินธุรกิจการลงทุนโดยการถือหุ้นแนบริษัทอื่น ๆ
(Holding Company) อย่างเต็มรูปแบบตามเป้าหมายที่บริษัทได้ตั้งไว้ โดยลงทุนถือหุ้นในบริษัท
แอพพลิเคชั่น โฮสติ้ง เซอร์วิส จำกัด หรือ A-HOST คิดเป็นสัดส่วนร้อยละ 96.60
ของทุนจดทะเบียนและเรียกชำระแล้ว ณ วันที่ 31 ธันวาคม 2550
และบริษัทได้ดำเนินการเพื่อให้เป็นไปตามประกาศคณะกรรมการตลาดหลักทรัพย์แห่งประเทศไทย
เรื่องการเปิดเผยข้อมูลและการปฏิบัติการของบริษัทจดทะเบียน
ในการได้มาหรือจำหน่ายไปซึ่งสินทรัพย์ พ.ศ. 2547 โดยการยื่นคำขอให้ตลาดหลักทรัพย์
เอ็ม.เอ.ไอ พิจารณารับหลักทรัพย์ใหม่
ซึ่งได้รับอนุมัติให้ย้ายกระดานการซื้อขายจากตลาดหลักทรัพย์แห่งประเทศไทยมาตลาดหลักทรัพย์
เอ็ม.เอ.ไอ เมื่อวันที่ 25 มิถุนายน 2550

อนึ่ง ณ วันที่ 31 ธันวาคม 2550 บริษัทมีทุนจดทะเบียน 650,000,000 บาท ทุนเรียกชำระแล้ว
371,017,552 บาท แบ่งเป็นหุ้นสามัญ 371,017,552 หุ้น มูลค่าที่ตราไว้หุ้นละ 1 บาท

ลักษณะการประกอบธุรกิจ

(ดูรายละเอียดเพิ่มเติมในส่วนที่ 2 ข้อ 3 เรื่อง การประกอบธุรกิจ)

ลักษณะการประกอบธุรกิจของบริษัท

บริษัทประกอบธุรกิจหลัก คือ การลงทุนโดยการถือหุ้นในบริษัทอื่น ๆ (Holding Company)
โดยเน้นการลงทุนในบริษัทที่จำหน่ายสินค้าและ/หรือให้บริการที่เกี่ยวกับเทคโนโลยีสมัยใหม่
รวมถึงธุรกิจที่เกี่ยวข้อง ซึ่งมีศักยภาพที่จะเติบโตและสร้างผลกำไร
หรือมีคุณสมบัติที่จะเป็นบริษัทจดทะเบียนในตลาดหลักทรัพย์ได้ในอนาคต

นอกจากนี้ บริษัทยังดำเนินธุรกิจการให้บริการให้คำปรึกษาในด้านต่าง ๆ เช่น การลงทุน
การควบรวมกิจการ และการปรับโครงสร้างกิจการ
รวมทั้งการเป็นที่ปรึกษาด้านการติดตามและประเมินผลด้วย เป็นต้น

ลักษณะการประกอบธุรกิจของบริษัทย่อย

บริษัท แอพพลิเคชั่น โฮสติ้ง เซอร์วิส จำกัด (“A-HOST”) ประกอบธุรกิจจำหน่าย
และให้บริการเกี่ยวกับโปรแกรมคอมพิวเตอร์
โดยเป็นผู้เชี่ยวชาญด้านบริการจัดวางระบบไอทีและให้บริการเสริมต่าง ๆ
สำหรับลูกค้าตั้งแต่กิจการขนาดกลางไปจนถึงขนาดใหญ่ เช่น การให้บริการวางระบบ
การให้บริการโฮสติ้งเซอร์วิส
ซึ่งเป็นบริการดูแลบริหารจัดการระบบและสนับสนุนการใช้งานระบบคอมพิวเตอร์ให้แก่ลูกค้า
การรับบริหารระบบไอที และการให้เช่าเซิร์ฟเวอร์ เป็นต้น โดย A-HOST ได้รับแต่งตั้งจาก
Oracle Corporation (“Oracle”) ให้เป็นตัวแทนจำหน่ายและให้บริการผลิตภัณฑ์ Oracle
ที่ใหญ่ที่สุดรายหนึ่งในประเทศไทย
และเป็นพันธมิตรในประเทศรายแรกที่ได้รับการแต่งตั้งให้เป็นพันธมิตรในระดับ Oracle
Certified Advantage Partner ซึ่งเป็นพันธมิตรระดับสูงสุดที่บริษัท Oracle
จะแต่งตั้งให้แก่ตัวแทนจำหน่าย สรุปผลิตภัณฑ์และบริการของ A-HOST ได้ดังนี้

I.  ผลิตภัณฑ์

1.  ซอฟแวร์ (Software)

    -   โปรแกรมสำเร็จรูป (Application) ของ Oracle ที่เรียกว่า Oracle
        e-Business Suite
        ซึ่งเป็นระบบที่ใช้เชื่อมระบบการทำงานของทุกหน่วยงานในองค์กรเชื่อมต่อกันโดยสมบูรณ์
        (Full Integration)

    -   Core Technology Product ซึ่งเป็นระบบจัดการฐานข้อมูลของ Oracle
        และเครื่องมือที่ใช้ในการพัฒนาโปรแกรมเพื่อให้ได้ออกมาเป็นโปรแกรมสำเร็จรูปที่รองรับการทำงานบอินเตอร์เนต
        (Oracle Platform) นอกจากนี้ A-HOST ได้รับแต่งตั้งเป็นตัวแทนจำหน่ายหลักของ
        Oracle Core Technology ในฐานะ Value Added Distributor

ข. ฮาร์ดแวร์ (Hardware) ซึ่งเป็นส่วนหนึ่งของการให้บริการตามความต้องการของลูกค้าเท่านั้น

II. บริการ

1.  การวางระบบและการติดตั้งระบบงานคอมพิวเตอร์ (Implementation)

  เป็นการวางระบบและติดตั้งโปรแกรมสำเร็จรูปต่าง ๆ เช่น ระบบบริหารความสัมพันธ์กับลูกค้า
  (Customer Relationship Management - CRM) ระบบบริหารทรัพยากรองค์กร
  (Enterprise Resource Management - ERP)
  และระบบอื่นๆที่เกี่ยวข้องกับการบริหารข้อมูลเพื่อการดำเนินงานลูกค้า
  โดยใช้โปรแกรมสำเร็จรูปของ Oracle ในการให้บริการ

2.  การให้บริการโฮสติ้งเซอร์วิส (Hosting Service)

  เป็นธุรกิจที่ A-HOST พัฒนาขึ้นโดย A-HOST จะเป็นผู้ลงทุนในอุปกรณ์ฮาร์ดแวร์และซอฟต์แวร์ต่าง
  ๆ ที่เกี่ยวข้องกับการจัดวางระบบคอมพิวเตอร์การบริหารจัดการตามที่ลูกค้าต้องการ
  เพื่อให้ลูกค้าสามารถใช้งานระบบคอมพิวเตอร์ได้โดยไม่ต้องลงทุนเอง

3.  การให้บริการเป็นที่ปรึกษา

  การให้บริการที่ปรึกษาเป็นการให้บริการเพิ่มเติมจากบริการวางระบบและบริการโฮสติ้งเซอร์วิส
  เพื่อตอบสนองความต้องการของลูกค้าให้ครบถ้วน

4.  บริการศูนย์การเรียนรู้

  A-HOST มีการจัดตั้งศูนย์การเรียนรู้ (Training Center)
  เพื่อจัดสอนเรื่องการใช้ระบบบริหารจัดการข้อมูล และการใช้โปรแกรมสำเร็จรูปของ Oracle
  แก่ผู้ใช้งานของบริษัทลูกค้า

ภาวะอุตสาหกรรมและการแข่งขัน

จากผลสำรวจตลาดเทคโนโลยีสารสนเทศและการสื่อสารของประเทศไทยในปี 2549
พบว่าตลาดเทคโนโลยี (Information Technology) ในประเทศไทย ซึ่งรวมถึงตลาดฮาร์ดแวร์
ตลาดซอฟต์แวร์ ตลาดบริการด้านคอมพิวเตอร์ ประมาณการสำหรับปี 2550 คาดว่าจะมีมูลค่ารวม
226,035 ล้านบาท โดยตลาดฮาร์ดแวร์มีมูลค่า 71,962 ล้านบาท หรือคิดเป็นร้อยละ 32
ของตลาด ในส่วนของตลาดซอฟต์แวร์นั้น คาดว่าจะมีมูลค่า 62,174 ล้านบาท หรือคิดเป็นร้อยละ
28 ของตลาด ในด้านของตลาดบริการด้านคอมพิวเตอร์ คาดว่ามีมูลค่า 14,686 ล้านบาท
หรือคิดเป็นร้อยละ 6 ของตลาด

ในส่วนของตลาดซอฟต์แวร์นั้น ผลการสำรวจตลาดคาดว่า ในปี 2550
ตลาดซอฟต์แวร์มีการเติบโตจากปี 2549 ร้อยละ 18 โดยมีมูลค่า 62,174 ล้านบาท

ด้านภาวะการแข่งขัน A-HOST มีคู่แข่งที่แตกต่างกันในแต่ละผลิตภัณฑ์และบริการ
ในส่วนของผลิตภัณฑ์โปรแกรมสำเร็จรูปนั้น นอกจากผลิตภัณฑ์ของ Oracle แล้ว
ยังมีผลิตภัณฑ์ของยี่ห้ออื่นที่สนับสนุนการบริหารฐานข้อมูล ได้แก่ SAP, PeopleSoft และ
Microsoft และในส่วนของซอฟต์แวร์ที่เป็นผลิตภัณฑ์ Core Technology นั้น
ผลิตภัณฑ์ยี่ห้ออื่นในตลาด ได้แก่ DB2 (IBM) และ SQL(Microsoft) เป็นต้น
โดยแต่ละผลิตภัณฑ์จะมีตัวแทนจำหน่ายเป็นผู้จำหน่ายสินค้าสู่ลูกค้า
ซึ่งส่วนใหญ่จะให้บริการติดตั้งระบบงานคอมพิวเตอร์ควบคู่ไปด้วย

ในด้านการให้บริการโฮสติ้งเซอร์วิสสำหรับ Oracle Application ปัจจุบัน IBM
มีการให้บริการโฮสติ้งเซอร์วิสประเภทนี้แก่ธุรกิจขนาดใหญ่ เช่น ธนาคารพาณิชย์
แต่ในกลุ่มลูกค้าขนาดกลางถึงขนาดค่อนข้างใหญ่ ซึ่งเป็นกลุ่มลูกค้าของ A-HOST นั้น
ยังไม่มีผู้ให้บริการโฮสติ้งเซอร์วิสแก่ลูกค้ากลุ่มนี้

ปัจจัยความเสี่ยง

ความเสี่ยงเกี่ยวกับบริษัทและธุรกิจของบริษัท

1.  ความเสี่ยงที่บริษัทอาจไม่สามารถขยายการลงทุนได้ตามเป้าหมาย

  บริษัทมีรายได้หลักจากผลตอบแทนจากการลงทุนในบริษัทอื่น ดังนั้น
  ผลประกอบการและความสามารถในการขยายการลงทุน
  จึงเป็นปัจจัยสำคัญที่มีผลกระทบต่อรายได้ในอนาคตของบริษัท
  ทั้งนี้ความสำเร็จของการเข้าลงทุนในบริษัทใดๆ นั้น ขึ้นอยู่กับปัจจัยหลายประการ
  รวมทั้งการที่บริษัทมีผู้บริหารเป็นผู้เชี่ยวชาญ จึงได้รับความน่าเชื่อถือในระดับหนึ่ง
  ประกอบบริษัทกับมีธุรกิจเป้าหมายของบริษัทมีอยู่เป็นจำนวนมาก
  จึงคาดว่าบริษัทจะสามารถขยายการลงทุนได้ตามเป้าหมายที่วางไว้

2.  ความเสี่ยงจากการที่ผลตอบแทนจากการลงทุนไม่เป็นไปตามที่คาดการณ์

  เนื่องจากบริษัทมีนโยบายการลงทุนระยะกลางถึงระยะยาวในบริษัทที่มีผลประกอบการที่ดี
  มีศักยภาพในการเติบโต หรือสามารถนำเข้าบริษัทจดทะเบียนในตลาดหลักทรัพย์ได้ในอนาคต
  ด้วยเหตุนี้บริษัทจึงมีความเสี่ยงจากผลประกอบการของบริษัทที่ลงทุนไม่เป็นไปตามที่คาดการณ์หรือไม่สามารถจดทะเบียนในตลาดหลักทรัพย์ได้
  อย่างไรก็ตามหากประสบความสำเร็จในการดำเนินงาน
  บริษัทจะได้รับผลตอบแทนในอัตราค่อนข้างสูง ซึ่งจะชดเชยความเสี่ยงจากการลงทุนดังกล่าว
  ประกอบกับบริษัทมีนโยบายในการประเมินการลงทุนที่รัดกุม
  โดยทำการตรวจสอบสถานะของบริษัทก่อนการลงทุนโดยคณะกรรมการของบริษัท
  และคณะกรรมการพิจารณาการลงทุน ซึ่งจะช่วยลดความเสี่ยงนี้ได้

3.  ความเสี่ยงจากการดำเนินธุรกิจของบริษัท แอพพลิเคชั่น โฮสติ้ง เซอร์วิส จำกัด
    (“บริษัทย่อย”หรือ “A-HOST”)

    1.  ความเสี่ยงจากการพึ่งพิงเจ้าของผลิตภัณฑ์เพียงรายเดียว

  เนื่องจาก A-HOST เป็นตัวแทนจำหน่ายผลิตภัณฑ์ซอฟต์แวร์ของ Oracle Corporation
  (“Oracle”) เพียงรายเดียวและมิได้เป็นตัวแทนจำหน่ายผลิตภัณฑ์ซอฟต์แวร์ของรายอื่น ๆ ดังนั้น
  A-HOST มีความเสี่ยงจากการพึ่งพิงเจ้าของผลิตภัณฑ์เพียงรายเดียว โดยหาก A-HOST
  เกิดความขัดแย้งกับ Oracle และไม่สามารถจำหน่ายผลิตภัณฑ์ของ Oracle ได้อีกต่อไป
  อาจส่งผลกระทบกับผลการดำเนินงานของ A-HOST ได้

  อย่างไรก็ดี ตลอดระยะเวลาที่ผ่านมา A-HOST มีความสัมพันธ์ที่ดีและมีการพัฒนาความสัมพันธ์กับ
  Oracle อย่างต่อเนื่อง โดยในปี 2548 ได้รับแต่งตั้งเป็น Oracle Certified Advantage
  Partner เป็นแห่งแรกในประเทศไทย ซึ่งเป็นความสัมพันธ์ขั้นสูงสุด ที่ Oracle
  มีกับตัวแทนจำหน่าย นอกจากนี้ A-HOST ยังสามารถสร้างยอดขายให้กับ Oracle
  ได้อย่างต่อเนื่องโดยมีอัตราการเติบโตมากกว่าร้อยละ 20 ต่อปี ในช่วง 3 ปีที่ผ่านมา ซึ่งในปี
  2549 A-HOST ยังได้รับรางวัล ASEAN Partner of the Year จาก Oracle
  ในระดับภูมิภาคอาเซียน เนื่องจากสามารถทำยอดขายสูงสุดเมื่อเปรียบเทียบกับคู่ค้ารายอื่น

2.  ความเสี่ยงจากการพึ่งพิงบุคลากร

  จากการที่ A-HOST ประกอบธุรกิจจำหน่ายและให้บริการเกี่ยวกับโปรแกรมคอมพิวเตอร์
  โดยเป็นผู้เชี่ยวชาญด้านการให้บริการวางระบบไอทีและให้บริการเสริมต่าง ๆ แก่ลูกค้า
  ทำให้ต้องอาศัยบุคลากรที่มีประสบการณ์ ความรู้ ความสามารถ
  และความเชี่ยวชาญในการดำเนินงานเกี่ยวกับธุรกิจดังกล่าวเป็นการเฉพาะ ดังนั้น
  ในสภาวะที่ธุรกิจที่เกี่ยวกับเทคโนโลยีสมัยใหม่มีการเติบโตและการแข่งขันที่สูงขึ้น
  และบุคลากรที่มีประสบการณ์และความชำนาญมีอยู่อย่างจำกัด
  อาจทำให้เกิดการแย่งชิงบุคลากรในองค์กรต่าง ๆ ซึ่งการโยกย้ายบุคลากร
  อาจส่งผลต่อความต่อเนื่องของการดำเนินงาน และผลประกอบการของบริษัทและ A-HOST ได้

  อย่างไรก็ตามที่ผ่านมา A-HOST มีอัตราการหมุนเวียนของพนักงานระดับผู้จัดการขึ้นไปที่ต่ำ และ
  A-HOST ยังได้วางโครงสร้างเงินเดือนและผลประโยชน์ที่ให้ความมั่นคงและเหมาะสมตามผลงาน
  นอกจากนี้ยังได้พัฒนาบุคลากรในตำแหน่งบริหารให้มีระบบตัวแทน
  จึงนับว่าช่วยลดลงความเสี่ยงนี้ลงได้ในระดับหนึ่ง

3.  ความเสี่ยงจากการพึ่งพิงผู้บริหาร

  A-HOST ก่อตั้ง กำหนดทิศทาง และนโยบายการบริหารงาน โดยนายบุญประสิทธิ์ ตั้งชัยสุข
  ซึ่งการบริหารงานในอดีตที่ผ่านมานั้นทำให้ A-HOST ประสบความสำเร็จ มีผลกำไรอย่างต่อเนื่อง
  ดังนั้น A-HOST จึงอาจมีความเสี่ยงในการดำเนินงาน
  หากนายบุญประสิทธิ์ไม่สามารถบริหารงานของ A-HOST ได้ต่อไป

  แต่อย่างไรก็ดี A-HOST มีระบบการบริหารงานในรูปแบบของคณะทำงาน
  และผู้บริหารส่วนใหญ่ร่วมงานกับ A-HOST มาอย่างน้อย 5 ปี จึงเข้าใจระบบการบริหาร
  การจัดการ และการดำเนินงานของ A-HOST เป็นอย่างดี ทำให้สามารถบริหารงานของ
  A-HOST ได้อย่างต่อเนื่อง นอกจากนี้ คณะกรรมการ A-HOST
  ได้มีมติอนุมัติการทำสัญญาว่าจ้างผู้บริหาร 5 ท่าน มีอายุสัญญา 3 ปี นับจากเดือน พฤศจิกายน
  2549 จึงนับว่าเป็นการลดความเสี่ยงในด้านนี้ลงได้ในระดับหนึ่ง

4.  ความเสี่ยงจากการขัดข้องของระบบคอมพิวเตอร์

  เนื่องจากการดำเนินธุรกิจของ A-HOST
  มีความจำเป็นต้องพึ่งพาระบบคอมพิวเตอร์เพื่อให้บริการแก่ลูกค้า
  ดังนั้นหากเกิดปัญหาหรือความขัดข้องของระบบคอมพิวเตอร์ A-HOST
  อาจไม่สามารถให้บริการกับลูกค้าได้อย่างมีประสิทธิภาพ หรืออาจทำให้ข้อมูลของลูกค้าเสียหาย
  ซึ่งอาจส่งผลกระทบต่อรายได้ของ A-HOST รวมไปถึงส่งผลให้ความน่าเชื่อถือของ A-HOST
  ลดลง อย่างไรก็ตาม A-HOST มีระบบคอมพิวเตอร์สำรองเพื่อจัดเก็บข้อมูลสองแห่ง
  ดังนั้นหากระบบคอมพิวเตอร์หลักขัดข้อง A-HOST สามารถนำระบบสำรองมาใช้ได้ทันที

5.  ความเสี่ยงจากการเปลี่ยนแปลงของเทคโนโลยี

  ปัจจุบัน ธุรกิจเทคโนโลยีสารสนเทศ อุปกรณ์คอมพิวเตอร์และเครือข่าย
  ทั้งในส่วนของฮาร์ดแวร์และซอฟต์แวร์
  มีกระบวนการวิจัยและพัฒนาที่ก้าวหน้าอย่างรวดเร็วและมีประสิทธิภาพสูง
  ทำให้ผู้ประกอบการต่างๆ ต้องปรับตัวให้ทันกับกระบวนการพัฒนาดังกล่าว
  ซึ่งรวมถึงการพัฒนารูปแบบสินค้า บริการ
  และความรู้ความสามารถของบุคลากรให้ทันต่อความเปลี่ยนแปลง
  จึงอาจส่งผลกระทบต่อผลประกอบการของ A-HOST หากมีการพัฒนาเทคโนโลยีใหม่ ๆ
  ขึ้นมาทดแทนสินค้า และ/หรือบริการของ A-HOST หรืออาจส่งผลให้ A-HOST
  มีรายจ่ายเพื่อการลงทุน
  เพื่อพัฒนาบริการและบุคลากรให้ทันต่อความเปลี่ยนแปลงของเทคโนโลยีใหม่ๆเพิ่มขึ้น อย่างไรก็ดี
  A-HOST จะสั่งผลิตภัณฑ์จาก Oracle Corporation (“Oracle”)
  และส่งตรงให้กับบริษัทลูกค้าหรือตัวแทนจำหน่ายเมื่อมีการสั่งซื้อเท่านั้น ทำให้ A-HOST
  ไม่มีความเสี่ยงจากการที่สินค้าคงเหลือจะล้าสมัยและไม่สามารถจำหน่ายได้
  ในด้านของการพัฒนาบุคลากรฯ จะได้รับการฝึกอบรมเรื่อง ผลิตภัณฑ์ และเทคโนโลยีใหม่ ๆ จาก
  Oracle อย่างต่อเนื่อง จึงนับว่าเป็นการลดความเสี่ยงในด้านนี้ลงได้ในระดับหนึ่ง

ฐานะการเงินและผลการดำเนินงานรวมของบริษัท

(ดูรายละเอียดเพิ่มเติมในส่วนที่ 2 ข้อ 12 เรื่อง ฐานะการเงินและผลการดำเนินงาน)

ฐานะการเงินและผลการดำเนินงานรวมของบริษัทประจำปี 2550 สิ้นสุด ณ วันที่ 31 ธันวาคม
2550 ประกอบด้วย ผลการดำเนินงานของบริษัทและผลการดำเนินงานของบริษัทแอพพลิเคชั่น
โฮสติ้ง เซอร์วิส จำกัด (“A-HOST”) และ บริษัท เอวิชั่น จำกัด (“AVision”)
ซึ่งเป็นบริษัทย่อยของ A-HOST (ซึ่งต่อไปนี้รวมเรียกว่า "บริษัทย่อย") ตามสัดส่วนการถือหุ้น

ในงบการเงินรวมประจำปี 2550 บริษัทมีรายได้รวม 430.77 ล้านบาทซึ่งลดลงจากปี 2549
จำนวน 236.36 ล้านบาทหรือลดลงร้อยละ 35.43 โดยมีสาเหตุจากที่รายได้ในปี 2549
นั้นรวมรายได้จากธุรกิจห้างสรรพสินค้าเป็นจำนวน 8 เดือน
บริษัทมีขาดทุนสุทธิในงบการเงินรวมจำนวน 138.03 ล้านบาท ทั้งนี้
เนื่องมาจากผลขาดทุนจากการด้อยค่าของเงินลงทุนในบริษัทไชโย โปรดักชั่นส์ จำกัด จำนวน
62.20 ล้านบาท รวมทั้งมีค่าความนิยมตัดจำหน่ายจากการลงทุนใน A-HOST เป็นจำนวน 30.73
ล้านบาท ทั้งนี้หากไม่รวมสองรายการข้างต้น บริษัทจะมีผลขาดทุนสุทธิ 45.10 ล้านบาท

ณ สิ้นปี 2550 สินทรัพย์รวมของบริษัทเท่ากับ 363.76 ล้านบาท หนี้สินรวมเท่ากับ 142.89 ล้าน
ซึ่งส่วนใหญ่เป็นหนี้สินหมุนเวียนจำนวน 138.69 ล้านบาท

ณ สิ้นปี 2550 บริษัทมีส่วนของผู้ถือหุ้นเท่ากับ 220.87 ล้านบาท ประกอบด้วย
ทุนจดทะเบียนที่ออกและเรียกชำระแล้ว 371.02 ล้านบาท ส่วนเกินมูลค่าหุ้น 14.00 ล้านบาท
ขาดทุนสะสม 171.86 ล้านบาท และส่วนของผู้ถือหุ้นส่วนน้อย 7.71 ล้านบาท

ผู้ลงทุนควรอ่านรายละเอียดข้อมูลในส่วนที่ 2 ก่อนการตัดสินใจลงทุนในหลักทรัพย์ของบริษัท